ხვიჩა კვარაცხელია

ხვიჩა კვარაცხელია (დ. 12 თებერვალი, 2001, თბილისი, საქართველო) — ქართველი ფეხბურთელი. საქართველოს ეროვნული ნაკრებისა და საფეხბურთო კლუბ „ნაპოლის“ შემტევი ნახევარმცველი. 2024 წლის ევროპის ჩემპიონატის მონაწილე საქართველოს ეროვნული ნაკრების შემადგენლობაში. ფეხბურთის თამაში 6 წლის ასაკში, თბილისის საფეხბურთო აკადემიის „ოლიმპიკის“ ბავშვთა გუნდში დაიწყო, სადაც მისი მწვრთნელები იყვნენ გიგლა და დათო იმნაძეები. შემდეგ თამაშობდა „ავაზაში“, სადაც მისი მწვრთნელი ანზორ ზუკაკიშვილი იყო. 2013 წლიდან კი თბილისის „დინამოს“ აკადემიის ბავშვთა და შემდეგ ახალგაზრდულ გუნდებში, სადაც მისი მწვრთნელები იყვნენ სულიკო დავითაშვილი, ლადო კაკაშვილი და სხვა სპეციალისტები. პროფესიონალური კარიერა 2017 წელს თბილისის „დინამოში“ დაიწყო, რომლის შემადგენლობაშიც პირველად იმავე წლის 29 სექტემბერს ეროვნული ლიგის 28-ე ტურის შეხვედრაში გამოვიდა მინდორზე. მატჩი, რომელშიც ერთმანეთს თბილისის „დინამო“ და „კოლხეთი-1913“ დაუპირისპირდნენ, ეროსი მანჯგალაძის სტადიონზე გაიმართა და ფრედ 1–1 დამთავრდა. ხვიჩა მოედანზე 18 ნომრით შემოვიდა, როდესაც შეხვედრის 62-ე წუთზე აკაკი შულაია შეცვალა და თავის ანგარიშზე საგოლე გადაცემაც მიითვალა — 83-ე წუთზე მისი პასით ბექა ქავთარაძემ ანგარიში გაათანაბრა და „დინამო“ დამარცხებისგან იხსნა. ეროვნული ლიგის 2017 წლის სეზონში დინამოელთა ძირითად შემადგენლობაში ხვიჩამ სულ ოთხჯერ ითამაშა, ოთხივეჯერ შეცვლაზე შემოვიდა და ერთი გოლი შეაგდო. თავის სადებიუტო სეზონში მოედანზე საერთო ჯამში 95 წუთი გაატარა. მისი მონაწილეობით გამართული ოთხი შეხვედრიდან თბილისელებმა ორი მოიგეს და ორიც ფრედ დაამთავრეს. მომდევნო წელს „რუსთავში“ გადავიდა, რომლის მაისურითაც 18 შეხვედრა ჩაატარა და სამი ბურთი გაიტანა. 2019 წლის 15 თებერვალს, კვარაცხელია იჯარით მოსკოვის „ლოკომოტივში“ გადავიდა. მისი დებიუტი რუსეთის პრემიერლიგაში 2019 წლის 10 მარტს, მაჰაჩყალის „ანჟის“ წინააღმდეგ შედგა, როდესაც შეხვედრის 86-ე წუთზე ჯეფერსონ ფარფანი შეცვალა. ხვიჩა კვარაცხელიამ რუსეთის პრემიერლიგაში სადებიუტო გოლი იმავე წლის 10 მაისს გაიტანა. მოსკოვის „ლოკომოტივმა“ შინ ყაზანის „რუბინი“ მიიღო და ანგარიშით 4–0 დაამარცხა. კვარაცხელია მოედანზე 78-ე წუთზე ალექსეი მირანჩუკის ნაცვლად გამოჩნდა, გოლი კი მისი ძმის, ანტონ მირანჩუკის გადაცემით გაიტანა. მეკარესთან პირისპირ გასულმა ქართველმა თავდამსხმელმა „რუბინის“ მეკარეს ბურთი ფეხებში გაუძვრინა და საბოლოო ანგარიში დააფიქსირა. 2019 წლის 1 ივლისს, იჯარის ვადის გასვლის შემდეგ კვარაცხელიას „ლოკომოტივის“ დატოვება მოუწია. კლუბის მთავარმა მწვრთნელმა იური სიომინმა ამასთან დაკავშირებით განაცხადა, რომ იმედგაცრუებული იყო ხვიჩას გუნდიდან წასვლის და „რუსთავისგან“ არგამოსყიდვის გამო. 2019 წლის 6 ივლისს, კვარაცხელიამ ყაზანის „რუბინთან“ ხუთწლიან კონტრაქტს მოაწერა ხელი. 2019 წლის 15 ივლისს, მან ყოფილ კლუბს, მოსკოვის „ლოკომოტივს“ გაუტანა, ხოლო მომდევნო გოლი „რუბინის“ მაისურით, 2019 წლის 30 ნოემბერს, გროზნოს „ახმატის“ კარში შეაგდო. 2020 წლის ზაფხულში გავრცელდა ინფორმაცია, რომ თურქული „გალათასარაი“ მზად იყო მის სანაცვლოდ 15 მილიონი ევრო გადაეხადა, მაგრამ ტრანსფერი არ შედგა. კვარაცხელია 2020 წლის აგვისტო-სექტემბერ-ოქტომბერში გულშემატკივრებმა ზედიზედ სამჯერ დაასახელეს გუნდის საუკეთესო ფეხბურთელად. 2020 წელს საქართველოს წლის საუკეთესო ფეხბურთელად დასახელდა. 2021 წლის აპრილში კვლავ დაასახელეს გუნდის თვის საუკეთესო ფეხბურთელად. 2021 წლის დასაწყისში L'Equipe-მა გამოაქვეყნა XXI საუკუნეში დაბადებული 50 საუკეთესო ფეხბურთელის სია, რომელშიც ხვიჩა რუსეთის პრემიერ ლიგის ერთადერთი წარმომადგენელი იყო. 2022 წლის 7 მარტს ფიფამ ოფიციალურად განაცხადა, რომ უკრაინაში რუსეთის შეჭრის გამო, რუსეთში მყოფ ლეგიონერებს შეეძლოთ ცალმხრივად გაეწყვიტათ კონტრაქტები და უფლება ეძლეოდათ რუსეთის ფარგლებს გარეთ არსებულ კლუბებს 2022 წლის 30 ივნისამდე შეერთებოდნენ. 2022 წლის 24 მარტს ყაზანის „რუბინის“ პრეს-სამსახურმა დაადასტურა ინფორმაცია იმის შესახებ, რომ კვარაცხელიამ და კლუბმა ერთობლივი შეთანხმების საფუძველზე გადაწყვეტილება მიიღეს მათ შორის არსებული კონტრაქტის შეჩერების შესახებ. ამავე დღეს ის ბათუმის „დინამოს“ შეუერთდა. კვარაცხელიამ ბათუმის „დინამოს“ მაისურით 11 მატჩი ჩაატარა, სადაც 8 გოლის გატანა და 2 საგოლე გადაცემის გაკეთება მოახერხა. ამასთან ერთად, ივნისის ბოლოს ეროვნული ლიგის მეორე წრის საუკეთესო მოთამაშედ დასახელდა. 2022 წლის 1 ივლისს ხვიჩა კვარაცხელია ოფიციალურად „ნაპოლის“ ფეხბურთელი გახდა, მისმა სატრანსფერო ღირებულებამ კი 10–12 მილიონი ევრო შეადგინა. მისი დებიუტი სერია A-ში 15 აგვისტოს, პირველივე ტურის გასვლით შეხვედრაში, ვერონას „სტადიო მარკანტონიო ბენტეგოდიზე“ „ელას ვერონას“ წინააღმდეგ გამართულ მატჩში შედგა, სადაც ერთი გოლი გაიტანა და ერთი საგოლე გადაცემა გააკეთა. მიუხედავად იმისა, რომ ნეაპოლელებმა პირველი ბურთი საკუთარ კარში მიიღეს, შეხვედრის დარჩენილი პერიოდი აღმავლობით ჩაატარეს და მასპინძლებს დიდი ანგარიშით (5–2) მოუგეს. 21 აგვისტოს „მონცასთან“ მატჩში კვარაცხელიამ დუბლი შეასრულა, ხოლო ნაპოლიმ „მონცა“ ანგარიშით 4–0 დაამარცხა. 3 სექტემბერს კვარაცხელიამ გამარჯვების გოლი გაუტანა „ლაციოს“ (2–1). 4 გოლითა და 1 საგოლე გადაცემით იგი სერია A-ს ბომბარდირთა სათავეში მოექცა. შედეგად, კვარაცხელია სერია A-ს თვის საუკეთესო ფეხბურთელად დასახელდა. სერია A-ს მე-7 ტურში „ნაპოლი“ „სან სიროზე“ მოქმედ ჩემპიონს „მილანს“ დაუპირისპირდა და 2–1 გაიმარჯვა. აღსანიშნავია, რომ როდესაც ანგარიში იყო 0–0, ხვიჩამ „ნაპოლის“ სასარგებლოდ პენალტი მოიპოვა, რომელიც მატეო პოლიტანომ უშეცდომოდ შეასრულა და საკუთარი გუნდი დააწინაურა. „მილანთან“ გამარჯვების შემდეგ სპალეტის გუნდი 17 ქულით „ატალანტასთან“ ერთად სატურნირო ცხრილს სათავეში ჩაუდგა. უეფა-ს ჩემპიონთა ლიგაზე პირველად 7 სექტემბერს „ლივერპულის“ წინააღმდეგ გამოვიდა მოედანზე. შეხვედრა ნეაპოლში, „დიეგო არმანდო მარადონაზე“ გაიმართა და მას 51 793 მაყურებელი დაესწრო. მასპინძლებმა იურგენ კლოპის გუნდი ანგარიშით 4–1 დაამარცხეს. ხვიჩა კვარაცხელიამ კი ერთი საგოლე პასი მიითვალა თავის აქტივში, როდესაც ორი ლივერპულელი მისთვის ჩვეულ სტილში ერთმანეთის მიყოლებით ჩამოიცილა და მეტოქის კარის გასწვრივ ჩააწოდა, სადაც დასარტყმელ პოზიციაზე გასულმა ჯოვანი სიმეონემ მისი გადაცემა გოლად გარდასახა. 4 ოქტომბერს „ნაპოლის“ მაისურით მან თავისი პირველი გოლი გაიტანა ჩემპიონთა ლიგის გათამაშებაში, ეს მოხდა ამსტერდამის „აიაქსთან“ სტუმრად გამართულ შეხვედრაში, რომელიც ნეაპოლელებმა დიდი ანგარიშით 6–1 მოიგეს. თავისი მეორე გოლი ამავე ტურნირზე 12 ოქტომბერს კვლავ „აიაქსის“ კარში, ამჯერად ნეაპოლში, „დიეგო არმანდო მარადონაზე“ გამართულ მატჩში, თერთმეტმეტრიანიდან გაიტანა. შეხვედრა კვლავ ნეაპოლელთა გამარჯვებით 4–2 დამთავრდა. მატჩის საუკეთესო მოთამაშის ჯილდო კი ხვიჩა კვარაცხელიას გადაეცა. ამ გამარჯვების შემდეგ ნეაპოლელებმა ტურნირის მერვედფინალის საგზური ოფიციალურად გაიფორმეს. სერია A-ს მე-10 ტურში ხვიჩა კვარაცხელიამ „ბოლონიას“ წინააღმდეგ მორიგი შეხვედრა ჩაატარა, რომელიც „დიეგო არმანდო მარადონაზე“ გაიმართა და ნეაპოლელთა გამარჯვებით 3–2 დასრულდა. კვარაცხელიამ 69-ე წუთზე კონტრშეტევაზე შესანიშნავად ითამაშა — საუცხოო პასით მეკარესთან პირისპირ დატოვა ვიქტორ ოსიმენი, რომელმაც მისი საგოლე გადაცემა გოლად გარდასახა და მატჩის საბოლოო შედეგი დააფიქსირა. შეხვედრის დასრულების შემდეგ ქართველმა ფეხბურთელმა იტალიური და ევროპული გამოცემების მაღალი შეფასება დაიმსახურა. ხვიჩა კვარაცხელიამ შეუცვლელად ითამაშა 23 ოქტომბერს, რომში, სერია A-ს მე-11 ტურის პრინციპულ შეხვედრაში ჟოზე მოურინიოს „რომას“ წინააღმდეგ. მატჩი, რომელიც სატურნირო მდგომარეობიდან გამომდინარე ტურის ცენტრალურ დაპირისპირებად მოიაზრებოდა და რომელიც სტუმრებმა ვიქტორ ოსიმენის გოლით 1–0 მოიგეს, La Gazzetta dello Sport-მა სპალეტის გუნდისთვის ძალიან მნიშვნელოვან გამარჯვებად შეაფასა. „რომასთან“, „სტადიო ოლიმპიკოზე“ შეკრებილი მაყურებლის თვალწინ მიღწეული გამარჯვებით „ნაპოლიმ“ მიმდინარე სეზონში წაუგებელი სვლა განაგრძო და 29 ქულით გათამაშების ცხრილში ერთპიროვნული ლიდერობა შეინარჩუნა. ეს იყო ნეაპოლელთა მიერ მოპოვებული ზედიზედ მე-11 გამარჯვება ყველა ტურნირის ჩათვლით. აღსანიშნავია, რომ ამ დრომდე ასეთი შთამბეჭდავი მაჩვენებელი „ნაპოლის“ 1986 წლის შემდეგ არ ჰქონია. 29 ოქტომბერს, სერია A-ს მე-12 ტურის საშინაო მატჩში „სასუოლოს“ წინააღმდეგ, რომელიც მასპინძლებმა 4–0 მოიგეს, ხვიჩა კვარაცხელიამ ორი საგოლე გადაცემით ჯერ ვიქტორ ოსიმენს შეასრულებინა დუბლი, ხოლო შემდეგ მარიო რუის საგოლე გადაცემა თავად გარდასახა გოლად. ეს იყო ნეაპოლელთა მიერ მოპოვებული ზედიზედ მე-13 გამარჯვება ყველა ტურნირის ჩათვლით, რაც სარეკორდო მაჩვენებელია კლუბის ისტორიაში. 2023 წლის 13 იანვარს, სერია A-ს მე-18 ტურის ცენტრალურ შეხვედრაში გათამაშების ლიდერმა „ნაპოლიმ“ შინ, „დიეგო არმანდო მარადონაზე“ სატურნირო ცხრილში მეორე ადგილზე მყოფი „იუვენტუსი“ მიიღო, დიდი ანგარიშით 5–1 დაამარცხა და მათ შორის სხვაობა ათ ქულამდე გაზარდა. ხვიჩა კვარაცხელიამ მასპინძელთა მიერ გატანილი ხუთი გოლიდან ოთხში მიიღო მონაწილეობა. პირველი ბურთი სტუმართა კარში კვარაცხელიას ეფექტური დარტყმის შემდეგ, რომელიც ტურინელთა მეკარე შჩესნიმ მოიგერია, ოსიმენმა დასწრებაზე თამაშის დროს თავით გაიტანა. მეორე ბურთი ოსიმენის პასით თავად ხვიჩამ შეაგდო. მესამედ „იუვენტუსის“ კარი ხვიჩას მოწოდებული კუთხურის შემდეგ ნეაპოლელთა მცველმა ამირ რაჰმანიმ აიღო, ხოლო მეოთხე გოლი კვლავ ხვიჩას საგოლე გადაცემის შემდეგ ისევ ვიქტორ ოსიმენის ზუსტი თავური დარტყმის შედეგად გავიდა. კვარაცხელიამ შეხვედრის დასრულებისას ყველაზე მაღალი შეფასება მიიღო და მატჩის საუკეთესო მოთამაშედ დასახელდა. ხვიჩა კვარაცხელია სერია A-ს თვის საუკეთესო ფეხბურთელად მეორედ დასახელდა (პირველად აგვისტოში). თებერვალში, „ნაპოლიმ“ სერია A-ში 4 მატჩი გამართა და ოთხივე მოიგო. კვარაცხელიამ 3 გოლი და 1 საგოლე გადაცემა მიითვალა. მან „სპეციას“, „კრემონეზესა“ და „სასუოლოს“ კარი აიღო, საგოლე პასი კი „სპეციასთან“ შეასრულა. „ნაპოლიმ“ სერია A-ს 33-ე ტურის შეხვედრა „უდინეზესთან“ სტუმრად, უდინეს „დაჩია არენაზე“ 4 მაისს გამართა. ნეაპოლელებს ჩემპიონობის ოფიციალურად გასაფორმებლად ამ შეხვედრაში ერთი ქულა სჭირდებოდათ. მატჩი ფრედ 1–1 დასრულდა. ნეაპოლელთა მხრიდან ერთადერთი გოლი ვიქტორ ოსიმენმა გაიტანა. „ნაპოლი“ სერია A-ს დასრულებამდე ხუთი ტურით ადრე იტალიის ჩემპიონი ოფიციალურად გახდა. ეს კლუბის ისტორიაში მესამე საჩემპიონო ტიტულია. მას შემდეგ, რაც კლუბმა დიეგო მარადონას თავკაცობით 1987 და 1990 წლებში სკუდეტო ორჯერ მოიგო, ნეაპოლელებისთვის ეს პირველი დიდი მიღწევაა 33 წლის შემდეგ. იტალიის ჩემპიონატის მიმდინარე გათამაშებაში ჩატარებულ 34 შეხვედრაში ხვიჩა კვარაცხელიას ანგარიშზეა 12 გოლი, 10 საგოლე პასი და 4 გამომუშავებული პენალტი. ხოლო საერთო ჯამში, ყველა ტურნირზე ჩატარებულ 43 მატჩში — 14 გოლი, 14 საგოლე გადაცემა და 5 მოპოვებული პენალტი აქვს აქტივში, უშუალოდ ჩემპიონთა ლიგაზე კი 9 მატჩში — 2 გოლი, 4 საგოლე პასი და ერთი მოპოვებული პენალტი. 2023 წლის 2 ივნისს ხვიჩა კვარაცხელია იტალიის სერია A-ს სეზონის საუკეთესო ფეხბურთელად დასახელდა. სერია A-ს აღმასრულებელი დირექტორის ლუიჯი დე სიერვოს შეფასებით ხვიჩა კვარაცხელიას გავლენა ლიგაზე შთამბეჭდავი იყო. მან მიულოცა „ნაპოლის“ ამ ნიჭიერი ფეხბურთელის იტალიაში ჩამოყვანა, რომელმაც პიროვნულ თვისებებთან ერთად პირველივე მატჩებიდან აჩვენა თავისი ტექნიკური შესაძლებლობები, შემოქმედებითობა, დრიბლინგი და 12 გატანილი გოლით და 10 საგოლე გადაცემით იქცა კლუბის ერთ-ერთ წამყვან მოთამაშედ, რომელმაც საბოლოოდ გუნდს სკუდეტო მოაგებინა და ამით ფეხბურთის ბევრი გულშემატკივრისა და ლამაზი ფეხბურთის მოყვარულის ოცნება აასრულა. 2023 წლის 27 სექტემბერს, კვარაცხელიამ „უდინეზეს“ გაუტანა (4–1), რითაც დასრულდა მისი ექვსთვიანი უგოლო სერია. ამავე მატჩში მან საგოლე გადაცემა შეასრულა და პენალტიც მოიპოვა. 21 ოქტომბერს ასევე შესანიშნავი მატჩი ჩაატარა, როდესაც „ნაპოლიმ“ „ვერონა“ გასვლაზე (3–1) დაამარცხა —კვარაცხელიამ ამ მატჩში დუბლი შეასრულა. ქართველი ფეხბურთელის მიერ იტალიის სერია A-ს 37-ე ტურში, „ფიორენტინას“ კარში გატანილი გოლი მაისის თვის საუკეთესოდ დასახელდა. ხვიჩა კვარაცხელიამ სერია A-ს 2023–24 წლების სეზონში „ნაპოლის“ მაისურით 34 მატჩი ჩაატარა, 11 გოლი გაიტანა და 6 საგოლე გადაცემა შეასრულა, ასევე ორჯერ პენალტი მოიპოვა, მისმა გუნდმა კი სატურნირო ცხრილში 53 ქულით მე-10 ადგილი დაიკავა. „ნაპოლიმ“ სერია A-ს 2024–25 წლების სეზონის მეორე ტურში „ბოლონიას“ უმასპინძლა და 3–0 დაამარცხა. კვარაცხელიამ ამ გამარჯვებაში გადამწყვეტი როლი ითამაშა — მისი გადაცემით ანგარიში ნეაპოლელთა კაპიტანმა, ჯოვანი დი ლორენცომ გახსნა, 75-ე წუთზე კი თავადაც შეძლო მეტოქის კარის აღება. ხვიჩა კვარაცხელია სერია A-ს ახალ სეზონში „სტადიო მარადონაზე“ გამართული პირველივე შეხვედრის საუკეთესო მოთამაშედ დაასახელეს. 2016 წლიდან იცავდა საქართველოს სხვადასხვა ასაკობრივ ნაკრებთა ღირსებას. რაც შეეხება საქართველოს ეროვნულ ნაკრებს, მისი დებიუტი ეროვნულ გუნდში 2019 წლის 7 ივნისს, ევროპის ჩემპიონატის შესარჩევი ეტაპის ფარგლებში, გიბრალტარის ეროვნული ნაკრების წინააღმდეგ შედგა. კვარაცხელიამ შეხვედრა, ძირითად შემადგენლობაში დაიწყო. ეს იყო ერთადერთი შეხვედრა რომელიც კვარაცხელიამ 2019 წელს ეროვნულ ნაკრებში ჩაატარა. თავისი პირველი გოლი ეროვნული ნაკრების მაისურით, უეფას ერთა ლიგის გათამაშებაზე, ჩრდილოეთ მაკედონიის ეროვნული ნაკრების წინააღმდეგ 2020 წლის 14 ოქტომბერს გაიტანა. შეხვედრა ფრედ, ანგარიშით 1–1 დასრულდა. სულ 2020 წელს კვარაცხელიამ ეროვნული ნაკრების მაისურით ოთხ შეხვედრაში ითამაშა. 2021 წელს კვარაცხელიამ ნაკრებში 7 შეხვედრა ჩაატარა, აქედან ერთი ამხანაგური უზბეკეთის ნაკრებთან, ხოლო 6 მატჩი მსოფლიო ჩემპიონატის შესარჩევი ეტაპის ციკლიდან, რომლის ფარგლებშიც 4 გოლი შეაგდო. პირველად 2021 წლის 28 მარტს მან ესპანეთის ეროვნულ ნაკრებს გაუტანა, 31 მარტს კი საბერძნეთის ნაკრების კარი აიღო, ხოლო 11 ნოემბერს შვედეთის ეროვნულ ნაკრებს დუბლი შეუსრულა. მომდევნო 2022 წელს, წინა წლის მსგავსად, კვლავ შვიდ სანაკრებო შეხვედრაში მიიღო მონაწილეობა. მათგან მხოლოდ ერთი იყო ამხანაგური — ბოსნია და ჰერცეგოვინის ნაკრებთან, ხოლო დანარჩენ მატჩებში ქვეყნის ნაკრების ღირსების დაცვა მას უეფას ერთა ლიგაზე მოუწია. ივნისის სანაკრებო პაუზის დროს, ხვიჩა კვარაცხელიამ 4 შეხვედრაში მიიღო მონაწილეობა, 3 გოლი გაიტანა, 2 საგოლე პასი გააკეთა და ორი პენალტი მოიპოვა. საქართველოს ნაკრების შემტევი კი ევროპის ერთ-ერთმა წამყვანმა სტატისტიკურმა კომპანია Sofascore-მა უეფას ერთა ლიგის 2022–23 წლების სეზონის საწყისი 4 ტურის საუკეთესო ფეხბურთელად დაასახელა. საერთო ჯამში, უეფას ერთა ლიგის ფარგლებში ჩატარებულ ექვს შეხვედრაში მან ხუთჯერ მოახერხა მეტოქეთა კარის აღება. აქედან ორ-ორჯერ გიბრალტარსა და ჩრდილოეთ მაკედონიას გაუტანა და ერთიც ბულგარეთს. აღსანიშნავია, რომ ამ 6 მატჩიდან საქართველოს ნაკრებმა 5 მატჩი მოიგო და მხოლოდ ერთი შეხვედრა დაასრულა ფრედ. 2022 წლის 23 სექტემბერს საქართველოს საფეხბურთო ნაკრების მიერ ჩრდილოეთ მაკედონიასთან ბოლოსწინა ტურში თბილისის „დინამო არენაზე“ მოპოვებული გამარჯვების შემდეგ საქართველოს ნაკრებმა უეფას ერთა ლიგის C დივიზიონში, ჯგუფში პირველი ადგილი ვადაზე ადრე გაინაღდა და B დივიზიონის საგზურიც მოიპოვა. ხვიჩა კვარაცხელიამ C4 ჯგუფის გადამწყვეტ შეხვედრაში ჩრდილოეთ მაკედონიასთან პირველი გოლის გატანაზე პირდაპირი გავლენა მოახდინა, ხოლო მეორე კი ბუდუ ზივზივაძის შესანიშნავი გადაცემით თავად გაიტანა. ამასთან ერთად, 21 წლის ქართველი შემტევი ტურნირის ოთხივე დივიზიონში ჩატარებული 5 ტურის შემდეგ საერთაშორისო ანალიტიკურ ინტერნეტ-პორტალ „სოფასქორის“ რეიტინგით ტურნირის საუკეთესო მოთამაშეთა ოთხეულში დასახელდა. ვილი სანიოლის ხელმძღვანელობით მიღწეულ ამ წარმატებაში ფეხბურთის სპეციალისტთა საყოველთაო შეფასებით, თანაგუნდელებთან ერთად — კვარაცხელიამ უმნიშვნელოვანესი წვლილი შეიტანა. განახლდა: 27 მაისი, 2024 ↑ უეფა-ს კონფერენს ლიგის მატჩები ↑ უეფა-ს ჩემპიონთა ლიგის მატჩები ↑ უეფა-ს ჩემპიონთა ლიგის მატჩები ↑ იტალიის სუპერთასის მატჩები განახლდა: 14 ოქტომბერი, 2024 ↑ საქართველოს ნაკრებმა საბერძნეთი პლეი-ოფის ფინალში პენალტების სერიაში 4–2 დაამარცხა და დამოუკიდებელი საქართველოს ისტორიაში ევროპის ჩემპიონატზე თამაშის უფლება პირველად მოიპოვა. ხვიჩა კვარაცხელია მაკა ლუკავას და თბილისის „დინამოს“ ყოფილი თავდამსხმელის, ბადრი კვარაცხელიას ვაჟია. თბილისის „დინამოს“ გარდა ბადრი კვარაცხელია ასევე თამაშობდა სხვადასხვა ქართულ და აზერბაიჯანულ საფეხბურთო კლუბებში. მის მიღწევებს შორის აღსანიშნავია 1993 წელს თბილისის „დინამოს“ შემადგენლობაში მოპოვებული საქართველოს ჩემპიონის ტიტული, ამას გარდა ოთხჯერ მოიპოვა აზერბაიჯანის ჩემპიონობა და ერთხელ აზერბაიჯანის თასი. 2000 წელს ბადრი კვარაცხელია აზერბაიჯანის ჩემპიონატის საუკეთესო ბომბარდირი გახდა, ამავე წელს 3 მატჩი ჩაატარა აზერბაიჯანის ეროვნულ ნაკრებში. სათამაშო კარიერის დასრულების შემდეგ ფეხბურთის მწვრთნელად განაგრძო მუშაობა, რა დროსაც სათავეში ედგა სხვადასხვა ქართულ და აზერბაიჯანულ საფეხბურთო კლუბებს, მათ შორის „გურიას“, „სამტრედიას“, „რუსთავს“, „გაბალას“ და სხვ. 2023 წლის 16 ოქტომბერს ხვიჩა კვარაცხელიამ და ნიცა თავაძემ მცხეთაში, სამთავროს დედათა მონასტერში ჯვარი დაიწერეს. 2024 წლის 21 აგ­ვის­ტოს კი მათი პირველი შვილი და­მი­ა­ნე დაიბადა. ლოკომოტივი მოსკოვი რუსეთის თასი: 2018–19 რუსეთის ვიცე-ჩემპიონი: 2018–19 ნაპოლი სერია A: 2022–23 იტალიის სუპერთასის ფინალისტი: 2024 რუსეთის პრემიერ ლიგის წლის საუკეთესო ახალგაზრდა ფეხბურთელი: 2019–20, 2020–21 რუსეთის პრემიერ ლიგის წლის საუკეთესო მარცხენა ნახევარმცველი: 2020–21 საქართველოს წლის ფეხბურთელი: 2020, 2021, 2022, 2023 საქართველოს წლის საუკეთესო სპორტსმენი: 2023 უეფა-ს ჩემპიონთა ლიგის სეზონის საუკეთესო ახალგაზრდა მოთამაშე: 2022–23 სერია A-ს თვის საუკეთესო ფეხბურთელი: აგვისტო 2022, თებერვალი 2023, მარტი 2023, სექტემბერი 2024 სერია A-ს თვის საუკეთესო გოლის ავტორი: მარტი 2023 სერია A-ს წლის საუკეთესო გოლის ავტორი: 2023 სერია A-ს წლის საუკეთესო ახალგაზრდა ფეხბურთელი The Athletic-ის ვერსიით: 2022–23 სერია A-ს წლის საუკეთესო ფეხბურთელი: 2022–23 სერია A-ს სეზონის გუნდის წევრი: 2022–23 სერია A-ს საუკეთესო საგოლე გადაცემების ავტორი: 2022–23 სერია A-ს თვის საუკეთესო გოლის ავტორი: მაისი 2024 ღირსების ორდენი: 2024 2022 წლის 3 ნოემბერს, უეფა-ს ჩემპიონთა ლიგის ჯგუფური ეტაპის დასრულების შემდეგ ავტორიტეტული ბრიტანული გამოცემის The Sun-ის მიერ შედგენილ ტურნირზე გარღვევის მომხდენ ფეხბურთელეთა სიმბოლურ ნაკრებში ხვიჩა კვარაცხელიაც მოხვდა. 2022 წლის 18 ნოემბერს, ბრიტანულმა ჟურნალმა FourFourTwo-მ ხვიჩა კვარაცხელია 2022 წლის 100 საუკეთესო ფეხბურთელს შორის 37-ე ადგილზე დაასახელა. ლეგენდარულმა მწვრთნელმა ფაბიო კაპელომ კომენტარი გააკეთა სერიას A-ს სეზონის საუკეთესო ფეხბურთელად ხვიჩა კვარაცხელიას დასახელებასთან დაკავშირებით: „ვეთანხმები არჩევანს! ხვიჩა კვარაცხელია სრულიად დამსახურებულად გახდა სერია A-ს საუკეთესო ფეხბურთელი“, — უთხრა კაპელომ Championat.com-ს. კვარაცხელიამ MVP-ის ტიტული ასევე მოიპოვა თამაშის დროს საუკეთესო ვარიანტების არჩევის უნარით (94.8%), შეტევაში აგრესიულობით (95.3%) და ტექნიკური ეფექტურობით (94.8%). MVP ნომინანტები და გამარჯვებულები, ფაქტობრივად, ზუსტი პარამეტრების საფუძველზე შეირჩა, როგორიცაა Stats Perform-ის (სტატისტიკურ-ანალიტიკური პროგრამა) ანალიზი, რომელიც დაფიქსირებულია Hawk-Eye სისტემის თვალთვალის მონაცემებიდან. 2023 წლის 19 ნოემბერს, ესპანეთის ეროვნულ ნაკრებთან ევრო 2024-ის შესარჩევ მატჩში გატანილი გოლით ხვიჩა კვარაცხელია პირველი ფეხბურთელი გახდა, რომელმაც საქართველოს ეროვნული ნაკრების მაისურით ზედიზედ 4 მატჩში შეძლო მეტოქეთა კარის აღება. 2022–23 წლების სეზონის საუკეთესო ქართველ ფეხბურთელად სპორტული მედიის წარმომადგენლებმა ხვიჩა კვარაცხელია აღიარეს. გამოკითხვაში მონაწილე 85-დან 84-მა სპორტულმა ჟურნალისტმა იგი პირველ პოზიციაზე დაასახელა, საერთო ჯამში კი 254 ქულა დააგროვა და მეორე ადგილზე გასულ გიორგი მიქაუტაძეს 124 ქულით გაუსწრო. რაც შეეხება მესამეადგილოსანს, ის გიორგი მამარდაშვილი გახდა, რომელმაც 99 ქულა დააგროვა. ხვიჩა კვარაცხელიას მიერ 2022–23 წლების სეზონის სერია A-ს 26-ე ტურში, 11 მარტს „ატალანტას“ კარში გატანილი ბურთი იტალიის სერია A-ში 2023 წლის საუკეთესო გოლად აღიარეს. კვარაცხელიას ჯილდო იტალიის წლის ტრადიციულ საფეხბურთო დაჯილდოებაზე გადასცეს, რომელიც მილანში გაიმართა. სოციალურ ქსელებში გამოკითხვის შედეგად, ხვიჩა კვარაცხელია „ნაპოლის“ გულშემატკივრებმა 2024 წლის აგვისტოს თვის გუნდის საუკეთესო მოთამაშედ დაასახელეს. კეკელიძე, გიორგი, ხვიჩა, ვარსკვლავი სახელად ვარსკვლავი, თბ.: არტანუჯი, 2023. კინწურაშვილი, ტარიელ, კვარას იტალიური გაზაფხული, თბ., 2023. Striker, Ethan, Kvaratskhelia Unleashed, 2023, ISBN 9798872445517. ვიკისაწყობში არის გვერდი თემაზე: ხვიჩა კვარაცხელია ხვიჩა კვარაცხელია — „ნაპოლის“ ოფიციალური საიტი ხვიჩა კვარაცხელია — უეფას ჩანაწერი ხვიჩა კვარაცხელია — საქართველოს ბიოგრაფიული ლექსიკონი ხვიჩა კვარაცხელიას პროფილი ეროვნული ლიგის საიტზე ↑ საფეხბურთო აკადემია „ოლიმპიკის“ დამფუძნებელია თბილისის „დინამოს“ ყოფილი მეკარე კარლო მჭედლიძე. ↑ კვარაცხელიამ სერია A-ს თვის ფეხბურთელის ნომინანტებს შორის ყველაზე მეტი ხმა დააგროვა, გაასწრო ისეთ მოთამაშეებს, როგორებიც არიან — პაულო დიბალა („რომა“), ტიონ კოპმეინერსი („ატალანტა“), ლაუტარო მარტინესი („ინტერი“), დუშან ვლახოვიჩი („იუვენტუსი“) და სერია A-ს აგვისტოს თვის ფეხბურთელისათვის დაწესებული ჯილდო მიიღო. ↑ Salvatore Malfitano. Spalletti: "Tante trappole, l'abbiamo interpretata benissimo. Mou? Non rispondo" ციტატა: „Si tratta dell’undicesima vittoria di fila in tutte le competizioni, come non accadeva dal 1986 quando però la striscia si era sviluppata su due stagioni diverse.“ // La Gazzetta dello Sport, 23 Ottobre 2022. ↑ Roma - Napoli: 0-1 - Serie A 2022/2023. Risultato finale e commento alla partita ციტატა: „Il Napoli ha vinto tutte le ultime 10 partite tra Serie A e Champions League, solo una volta i partenopei hanno ottenuto 11 successi di fila nella loro storia in tutte le competizioni dal 1929/30: tra aprile e settembre 1986 con Ottavio Bianchi in panchina.“ // Virgilio Sport, 23 Ottobre 2022. ↑ ამ თამაშამდე სამი დღით ადრე, 26 ოქტომბერს, ნეაპოლელებმა ჩემპიონთა ლიგის გათამაშებაში გლაზგოს „რეინჯერსი“ 3–0 დაამარცხეს. ↑ „Ho scelto Napoli subito, sono in un grande Club e in una città fantastica“ ↑ „Kvaradona“ has Napoli fans daring to dream after summer of discontent ↑ Khvicha Kvaratskhelia / espn.com ↑ Футбольная династия Кварацхелия ↑ Kolkheti Poti 1–1 Dinamo Tbilisi / E-Liga 29.09.2017. soccerway ↑ კოლხეთი 1913 1–1 დინამო თბ. / 29 სექ. 2017. ეროვნული ლიგა ↑ მიმოხილვა | კოლხეთი 1913 - დინამო თბ 1:1 / ეროვნული ლიგა ↑ Shukura 0–1 Dinamo Tbilisi / E-Liga 18.11.2017. soccerway ↑ შუქურა 0–1 დინამო თბ. / 18 ნოე. 2017. ეროვნული ლიგა ↑ მიმოხილვა | შუქურა - დინამო თბ 0:1 / ეროვნული ლიგა ↑ Хвича Кварацхелия – в "Локомотиве". fclm.ru ↑ Anzhi v Lokomotiv game report. premierliga.ru ↑ ხვიჩა კვარაცხელიამ სადებიუტო ბურთი გაიტანა ↑ Lokomotiv Moscow 4–0 Rubin Kazan / Premier League. soccerway ↑ Кварацхелия покинул "Локомотив". fclm.ru ↑ Сёмин: из-за ухода Кварацхелии из "Локомотива" у меня потекли слёзы ↑ Хвича Кварацхелия стал игроком «Рубина». rubin-kazan.ru ↑ ზედიზედ მესამედ აღიარეს „რუბინის“ საუკეთესო ფეხბურთელად ↑ Кварацхелия вошел в топ-50 молодых игроков в мире. Sport Express ↑ FIFA adopts temporary employment and registration rules. fifa.com ↑ Кварацхелия и "Рубин" договорились о приостановке контракта. sportmk.ru ↑ ელიგის მეორე წრეში საუკეთესო კვარაცხელიაა. 1tv.ge ↑ Khvicha Kavaratskhelia hits New Record with his Transfer to Napoli ↑ Kvaratskhelia show all'esordio, gol e assist per il georgiano. eurosport.it ↑ È Kvaratskhelia show: doppietta da applausi. E il Napoli travolge 4-0 il Monza ↑ Kvaratskhelia voted Serie A Player of the Month. Football Italia ↑ Napoli 4–1 Liverpool / 2022–23 UEFA Champions League. uefa.com ↑ Ajax 1–6 Napoli / 2022–23 UEFA Champions League. uefa.com ↑ Napoli 4–2 Ajax / 2022–23 UEFA Champions League. uefa.com ↑ Every UEFA Champions League Player of the Match. uefa.com ↑ Khvicha Kvaratskhelia with his award after Napoli's defeat of Ajax. uefa.com ↑ კვარაცხელია „ნაპოლი“-„აიაქსის“ მატჩის საუკეთესო მოთამაშეა ↑ „არ აქვს მნიშვნელობა ვინ დაარტყამს პენალტს“ — „აიაქსთან“ მატჩის შემდეგ ↑ «Наполи» вышел в плей-офф футбольной Лиги чемпионов. sportmail.ru ↑ Serie A - Napoli, Spalletti: "Oggi è bellissimo essere l'allenatore del Napoli" ↑ Spalletti: "Grande mentalità e i gol dei titolari del secondo tempo: bene così" ↑ კვარაცხელიამ „ნაპოლის“ ისევ მოაგებინა — გუნდმა ლიდერობა შეინარჩუნა ↑ კვარაცხელია რენესანსის ფრესკების მსგავს საგოლეებს ხატავს ↑ "Kvaratskhelia è molto più forte dell'ultimo Insigne, è proprio un'altra cosa!" ↑ Roma 0–1 Napoli / Serie A 2022-2023. Stadio Olimpico / 23.10.2022. eurosport.it ↑ Roma-Napoli 0-1 | Osimhen stuns Roma with a belter: Goals & Highlights ↑ Vittoria importantissima per la squadra di Spalletti. gazzetta.it ↑ Serie A classifiche. eurosport.it ↑ Napoli beat Roma to make it 11 consecutive wins in all competitions. bbc.com ↑ Spalletti: "Tante trappole, l'abbiamo interpretata benissimo. Mou? Non rispondo" ↑ Pagelle Napoli-Sassuolo: Kvaratskhelia game over, Osimhen tris storico! ↑ გოლი და ორი საგოლე გადაცემა „სასუოლოსთან“ „სტადიო მარადონაზე“ ↑ Napoli humiliate Juventus 5-1 to extend Serie A lead ↑ Napoli-Juventus 5-1 | Absolute scenes in Naples! Serie A 2022/23 ↑ Napoli crushes 2nd-placed Juventus 5-1 to go 10 points clear ↑ Napoli - Juventus 5-1. Spectacol total în derby ↑ Khvicha Kvaratskhelia has been named Player of the Match. ↑ Serie A / Goleadores / Asistencias. promiedos.com ↑ Khvicha Kvaratskhelia Key stats. uefa.com ↑ რას წერს იტალიური მედია კვარაცხელიაზე. europop.ge ↑ სმოროდსკაია ხვიჩაზე: შოკში ვარ, როგორ გაუშვეს გუნდიდან. crystalsport.ge ↑ 57.0 57.1 Khvicha Kvaratskhelia is the MVP - Best Overall of the Serie A 2022/2023 ↑ ხვიჩა კვარაცხელია ფერწერას უბრუნდება ↑ კვარაცხელიამ „ვერონასთან“ დუბლით გაიბრწყინა ↑ ხვიჩა კვარაცხელიას გოლი სერია A-ში მაისის თვის საუკეთესოდ დასახელდა ↑ კვარაცხელიამ სეზონის პირველი გოლი პატარა დამიანეს მიუძღვნა ↑ ხვიჩა კვარაცხელია „ბოლონიასთან“ მატჩის საუკეთესო მოთამაშედ დაასახელეს ↑ Georgia 3–0 Gibraltar / 2020 European Championship Qualifying. espn.com ↑ ხვიჩა კვარაცხელია ერთა ლიგის საუკეთესო ფეხბურთელად დაასახელეს ↑ კვარაცხელია C ლიგის საუკეთესო ფეხბურთელია. europop.ge ↑ კვარაცხელია ერთა ლიგის საუკეთესო მოთამაშეთა ოთხეულშია. 1tv.ge ↑ კვარაცხელია ერთა ლიგის საუკეთესო მოთამაშეთა ოთხეულშია. primetime.ge ↑ „მნიშვნელობა არ აქვს, ტაბლოზე კვარაცხელია წერია თუ ზივზივაძე“ ↑ Georgia 3–0 Gibraltar / EC Qualification. soccerway ↑ Estonia 0–1 Georgia / UEFA Nations League. soccerway ↑ Georgia 1–1 North Macedonia / UEFA Nations League. soccerway ↑ Georgia 1–0 Belarus / EC Qualification. soccerway ↑ North Macedonia 1–1 Georgia / UEFA Nations League. soccerway ↑ Sweden 1–0 Georgia / UEFA World Cup Qualifiers. soccerway ↑ Georgia 1–2 Spain / UEFA World Cup Qualifiers. soccerway ↑ Greece 1–1 Georgia / UEFA World Cup Qualifiers. soccerway ↑ Georgia 0–2 Greece / UEFA World Cup Qualifiers. soccerway ↑ Kosovo 1–2 Georgia / UEFA World Cup Qualifiers. soccerway ↑ Georgia 2–0 Sweden / UEFA World Cup Qualifiers. soccerway ↑ Georgia 1–0 Uzbekistan / Friendlies. soccerway ↑ Bosnia-Herzegovina 0–1 Georgia / Friendlies. soccerway ↑ Georgia 4–0 Gibraltar / UEFA Nations League. soccerway ↑ Georgia 4–0 Gibraltar / UEFA Nations League. uefa.com ↑ Bulgaria 2–5 Georgia / UEFA Nations League. soccerway ↑ Bulgaria 2–5 Georgia / UEFA Nations League. uefa.com ↑ North Macedonia 0–3 Georgia / UEFA Nations League. soccerway ↑ North Macedonia 0–3 Georgia / UEFA Nations League. uefa.com ↑ Georgia 0–0 Bulgaria / UEFA Nations League. soccerway ↑ Georgia 2–0 North Macedonia / UEFA Nations League. soccerway ↑ Gibraltar 1–2 Georgia / UEFA Nations League. soccerway ↑ Georgia 1–1 Norway / Qual. Euro 2024. soccerway ↑ Cyprus 1–2 Georgia / Qual. Euro 2024. soccerway ↑ Scotland 2–0 Georgia / Qual. Euro 2024. soccerway ↑ Georgia 1–7 Spain / Qual. Euro 2024. soccerway ↑ Norway 2–1 Georgia / Qual. Euro 2024. soccerway ↑ Georgia 8–0 Thailand / Friendlies. soccerway ↑ Georgia 4–0 Cyprus / Qual. Euro 2024. soccerway ↑ Georgia 2–2 Scotland / Qual. Euro 2024. soccerway ↑ Spain 3–1 Georgia / Qual. Euro 2024. soccerway ↑ Georgia 0–0 Greece / UEFA Euro 2024 Qualifiers. soccerway ↑ Montenegro 1–3 Georgia / Friendlies. soccerway ↑ Türkiye 3–1 Georgia / UEFA Euro 2024. soccerway ↑ Türkiye 3–1 Georgia / BVB Stadion Dortmund. UEFA ↑ Georgia 1–1 Czechia / UEFA Euro 2024. soccerway ↑ Georgia 2–0 Portugal / UEFA Euro 2024. soccerway ↑ საქართველო 2–0 პორტუგალია - ნაკრები მერვედფინალშია. ↑ Spain 4–1 Georgia / UEFA Euro 2024. soccerway ↑ Georgia 4–1 Czechia / UEFA Nations League. soccerway ↑ Albania 0–1 Georgia / UEFA Nations League. soccerway ↑ Ukraine 1–0 Georgia / UEFA Nations League. soccerway ↑ Georgia 0–1 Albania / UEFA Nations League. soccerway ↑ Kvaratskhelia Football Dynasty: Mamia, Badri, Khvicha and Tornike ↑ ხვიჩა კვარაცხელია შესაძლოა მიუნხენის „ბაიერნის“ წევრი გახდეს ↑ Badri Kvaratskhelia / Profile. worldfootball.net ↑ Badri Kvaratskhelia / Profile. footballdatabase.eu ↑ „მისი ყველაზე ლამაზი გოლი“, - „გაძეტა დელო სპორტი“ ხვიჩა კვარაცხელიასა და ნიცა თავაძის ქორწილს გამოეხმაურა ↑ ჯვრისწერა სამთავროში და ულამაზესი პატარძალი ↑ კვარაცხელიამ ყველაზე დიდი ოცნება აიხდინა ↑ ხვიჩა კვარაცხელიასა და ნიცა თავაძეს ვაჟი შეეძინათ ↑ "Локомотив" – обладатель Олимп-Кубка России по футболу. rfs.ru ↑ Napoli win Serie A for first time in 33 years. BBC Sport ↑ GFF-მა წლის საუკეთესო ფეხბურთელები დაასახელა ↑ ზედიზედ მეოთხედ კვარაცხელია წლის ფეხბურთელია! ↑ ხვიჩა კვარაცხელია საქართველოს 2022/23 წლების სეზონის საუკეთესო ფეხბურთელად დასახელდა ↑ ხვიჩა კვარაცხელიას მორიგი აღიარება. 1tv.ge ↑ Khvicha Kvaratskhelia named 2022/23 UCL Young Player of the Season ↑ Champions League Young Player of the Season: Khvicha Kvaratskhelia ↑ Khvicha Kvaratskhelia EA Sports Player of the Month for August. legaseriea.it ↑ Khvicha Kvaratskhelia | Player of the Month: August 2022 | Serie A 2022/23 ↑ Khvicha Kvaratskhelia EA SPORTS Player Of The Month for February ↑ Khvicha Kvaratskhelia EA SPORTS Player Of The Month for March ↑ Khvicha Kvaratskhelia "EA Sports FC Player of the Month" for September ↑ Khvicha Kvaratskhelia won the Goal Of The Month award ↑ Khvicha Kvaratskhelia (Napoli). theathletic.com ↑ The Athletic Young Player of the Year awards 2022-23 ↑ ხვიჩა კვარაცხელია სერია A-ს 2022/2023 სეზონის საუკეთესო მოთამაშეა ↑ EA SPORTS™ FIFA 23 - Serie A Team of the Season. legaseriea.it ↑ Italian Serie A Top Assists. BBC Sport ↑ სერია A-მ ხვიჩას გოლი მაისის თვის საუკეთესოდ დაასახელა! ↑ ფეხბურთის ეროვნული ნაკრები და ფედერაციის წარმომადგენლები ღირსების ორდენებით დაჯილდოვდნენ ↑ Champions League breakthrough XI. The Sun ↑ „არსაიდან გამოჩენილი მფრინავი გარემარბი“. crystalsport.ge ↑ Ranked! The 100 best players in the world, 2022. fourfourtwo.com ↑ როცა არჩევანი კაპელოსაც მოსწონს.... lelo.ge ↑ კვარაცხელიამ სერია A-ს MVP-ის ტიტული სტატისტიკითაც დაიმსახურა ↑ კვარაცხელიას მიერ „ატალანტასთან“ გატანილი გოლი 2023 წლის სერია A-ს საუკეთესო გოლად დაასახელეს